L'um che vuleva far vegnir cuntents tuts

Da Kalle Freynik, translaziun Reto Capeder

In bel di è arrivà en nossa citad in um che aveva sco ch'i para ina gronda influenza. Quai han ins s'accurschì, perquai che mintgin discurriva dad el. Las gasettas eran plainas da ses pleds. Dapertut pendevan placats cun ses purtret. En las chaschas da brevs eran mintga damaun fegls sgulants cun la nova: "Jau vi far vegnir cuntents tuts!"
Ma ina bella pulenta! L'um che leva far vegnir cuntents tuts, ha fatg vegnir tuts en ravgia. Dapertut emprestava'l daners e na rendeva betg pli els. En il parc da la citad ha el laschà terrar tut las plantas ed ha lià stgatlas da tola vi da las cuas dals stgilats. Al policist ha el engulà la pistola. Al spazzachamin ha el sfruschà savun sin il tetg. En l'ospital ha el barattà novnaschids. Da notg gieva el cun gronds megafons or sin via e sunava uschè dad aut la battaria, che nagin na pudeva durmir. Plinavant laschava el or l'aria da tut ils pneus dals velos. 
In bel di ha la glieud gì avunda ed al ha tramess ina delegaziun. Gia sin isch-chasa als ha el beneventà cun la frasa: "Jau n'hai da dir nagut a vus!" Però la glieud era en tala ravgia ed ella n'era betg pli da franar. Ils vischins al han dumandà tge che vegnia endament ad el da raquintar dapertut, ch'el als fetschia vegnir cuntents?! Quai saja ina manzegna impertinenta! L'um ha scurlattà il chau e smanà la bratscha. "Jau vuleva mo dir a vus che jau haja l'intenziun da bandunar la citad!" – "Alura essan nus cuntents!", ha la glieud marmugnà tut levgiada. "Quai hai jau bain ditg", ha el respundì. Ed el ha prendì sia valisch ed è svanì per adina!